Številka: 6150-91/2021/4

Datum: 6. 9. 2021

Na podlagi četrtega odstavka 104. člena Zakona o uresničevanju javnega interesa za kulturo (Uradni list RS, št. 77/07 – uradno prečiščeno besedilo, 56/08, 4/10, 20/11, 111/13, 68/16, 61/17 in 21/18 – ZNOrg; v nadaljevanju: ZUJIK), je minister za kulturo izdal naslednji

**S K L E P**

**Postopek javnega projektnega razpisa za sofinanciranje AV mini serije na podlagi literarne predloge slovenskega pisatelja Draga Jančarja z naslovom To noč sem jo videl (JPR –AVP –2022) se ustavi.**

**Obrazložitev:**

Minister, pristojen za kulturo, je dne 24. 8. 2021 sprejel sklep št. 6150-91/2021/2 o začetku postopka javnega projektnega razpisa za sofinanciranje AV mini serije na podlagi literarne predloge slovenskega pisatelja Draga Jančarja z naslovom To noč sem jo videl (JPR –AVP –2022). Obvestilo o objavi javnega razpisa je bilo objavljeno v Uradnem listu RS, št. 140/21, z dne 3. 9. 2021, javni razpis pa je bil istega dne objavljen na spletni strani Ministrstva za kulturo.

Na javni razpis do dne izdaje tega sklepa ni prispela nobena vloga.

Na podlagi četrtega odstavka 104. člena ZUJIK, ki določa, da minister lahko do izdaje odločb iz 113. in 120. člena ZUJIK ustavi postopek javnega poziva ali javnega razpisa, je minister za kulturo, na izrecno zahtevo imetnika avtorskih pravic za literarno delo, sprejel sklep o ustavitvi postopka javnega projektnega (JPR –AVP –2022).

Sklep o ustavitvi se, skladno z določili četrtega odstavka 104. člena ZUJIK, ki določa, da mora sklep o ustavitvi postopka biti objavljen na način, kot je bilo objavljeno besedilo javnega poziva oziroma javnega razpisa, objavi na spletni strani Ministrstva za kulturo https://www.gov.si/drzavni-organi/ministrstva/ministrstvo-za-kulturo/javne-objave/.

dr. Vasko Simoniti

minister